Hurrikaani Irma on aiheuttanut tukalia tilanteita ja vaaranpaikkoja myös eläimille.

Mutaliejuun juuttuneet manaatit nousivat sosiaalisessa mediassa hurrikaanituhojen maskoteiksi.

Sosiaalisen median voima näytti parhaan puolensa, kun ammattitaitoiset eläinpelastajat riensivät manaattien avuksi.

Hurrikaani Irma on aiheuttanut erikoisen ilmiön saapuessaan Yhdysvaltain Floridaan: ennen hurrikaanin tuloa meriveden on havaittu vetäytyvän pois usealla rannikkopaikkakunnalla.

Meriveden nopea vetäytyminen on merkinnyt katastrofia monille mereneläville. Laajimmalle lienevät levinneet Floridan sattuvasti nimetyssä Manatee Countyssa otetut kuvat ja videot avuttomana mutaliejussa makoilevista manaateista.

Manaattipolot nousivat myrskytuhojen maskotiksi, kun niitä auttamaan pysähtynyt Michael Sechler jakoi näkemänsä sosiaalisessa mediassa. Hänen mukaansa kahdesta manaatista toinen ei liikkunut lainkaan, mutta ainakin toinen hengitti yhä.

- Minä ja ystäväni emme jaksaneet nostaa näitä massiivisia eläimiä, ja me soitimme läpi jokaisen tahon, minkä keksimme, mutta kukaan ei vastannut. Annoimme niille niin paljon vettä kuin pystyimme toivoen, että sade ja myrskyvuoksi saapuvat kyllin pian, jotta ne pelastuvat, Sechler kirjoittaa kuviensa saatetekstissä.

Sechlerin päivitys jätti manaattien kohtalon arvoitukseksi, eikä kovin valoisaksi sellaiseksi.

Onneksi sosiaalisessa mediassa laajalle levinnyt kertomus tavoitti myös henkilöt, joilla oli ammattitaitoa manaattien auttamiseen: Manatee Countyn viranomaiset yhdessä Floridan villieläinjärjestön kanssa auttoivat manaatit mutaliejusta turvallisesti takaisin veteen.

- Tämä on aivan upea tarina, Sechlerin kanssa manaattien hädän ensimmäisenä huomannut Tony Faradini-Campos sanoo Sarasota Herald Tribune -lehdelle.

- Tämä osoittaa, mihin ihmiset pystyvät yhdessä. Minä ajattelin, että manaatit ovat mennyttä. Usein eläinten hätätilanteissa tällaisissa olosuhteissa pelastajat sanovat, että meidän täytyy keskittyä ihmisiin. Olen iloinen, että Floridan ja Manatee Countyn viranomaiset pystyivät auttamaan niitä näin nopeasti.